Reeva se ouers gaan geld aan Oscar Pistorius terugbetaalJune Steenkamp. Foto: Alon Skuy/Times Media Group/Pool “Hulle het die geld nodig gehad, hulle moes aan die lewe bly, maar hulle gaan die geld terugbetaal,” het Dup du Bruyn aan verslaggewers buite die hooggeregshof in Pretoria gesê. “Toe hy [Pistorius] aanvanklik die geld aangebied het, het hulle sy aanbod aanvaar aangesien hulle die geld nodig gehad het maar hulle sal dit nou terugbetaal. Toe mnr Pistorius begin het om vir hulle geld te gee, wou die Steenkamps dit openbaar maak maar hy wou dit stilhou.” De Bruyn het gesê die maandelikse betalings het in Maart verlede jaar begin en dat die laaste betaling in September gemaak is. Die hof het vroeër die dag gehoor dat June Steenkamp R375 000 wat Pistorius vir die familie aangebied het, van die hand gewys het. Staatsaanklaer Gerrie Nel het gesê Steenkamp soek nie “bloedgeld” nie. Du Bruyn het intussen gesê dat die familie nie meer ŉ siviele eis teen Pistorius sal indien nie. “Mnr en mev Steenkamp soek nie enige geld nie, die aanbod is gemaak en dit is van die hand gewys. Daar sal nie ŉ siviele saak wees nie. Hulle soek afsluiting en hulle wil hê dit moet verby wees.” Die saak is intussen tot Woensdagoggend uitgestel. Klik hier om die hooftrekke van die hofverrigtinge gratis op Maroela Media te volg.